ROZHODNUTIE KOMISIE
z 27. júla 2004
schvaľujúce programy implementácie prieskumov moru hydiny u hydiny a voľne žijúcich vtákov v členských štátoch v roku 2004 a stanovujúce pravidlá predkladania správ a pravidlá získania finančných príspevkov na implementačné náklady týchto programov zo spoločenstva
(oznámené pod číslom dokumentu K(2004) 2854)
(Pôvodné sú iba texty v nemeckom, francúzskom, holandskom, gréckom, dánskom, fínskom, anglickom, talianskom, švédskom, španielskom a portugalskom jazyku)
(Text s významom pre EHP)
(2004/630/ES)
KOMISIA EURÓPSKEHO SPOLOČENSTVA,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch vo veterinárnom sektore (1), a najmä na jeho článok 20,
keďže:
(1)
Rozhodnutie 90/424/EHS stanovuje finančný príspevok zo spoločenstva na prijatie technických a vedeckých opatrení nevyhnutných pre vypracovanie veterinárnej legislatívy spoločenstva a na vzdelávanie alebo školenia vo veterinárnom sektore.
(2)
Rozhodnutie Komisie 2004/111/ES (2) stanovuje na rok 2004 implementáciu prieskumov moru hydiny u hydiny a voľne žijúcich vtákov v členských štátoch za podmienky, že plány prieskumov sú schválené Komisiou; tieto prieskumy by mali zistiť prítomnosť nákazy u hydiny, čo bude viesť k prehodnoteniu existujúcej legislatívy a prispeje k zvýšeniu vedomostí o možných ohrozeniach zvierat a ľudí divokou zverou.
(3)
Programy predložené členskými štátmi boli preskúmané Komisiou vzhľadom na smernice stanovené rozhodnutím 2004/615/ES o implementácii prieskumov moru hydiny u hydiny a voľne žijúcich vtákov v členských štátoch, ktoré budú vykonané v priebehu roku 2004. Bolo zistené, že sú v súlade s týmito smernicami, preto budú jednotlivo schválené.
(4)
Pri výdavkoch spojených s programami, pri ktorých sa preukáže, že boli vynaložené po 15. marci 2004, možno taktiež požiadať o spolufinancovanie.
(5)
Cyprus predložil program kontroly, ale v dôsledku malého rozsahu plánovaných prieskumov nepožiadal o finančný príspevok zo spoločenstva; program je však oficiálne schválený.
(6)
Je vhodné stanoviť pravidlá predkladania správ o výsledkoch prieskumov a oprávnenosti nákladov zahrnutých do finančnej požiadavky o finančný príspevok zo spoločenstva na náklady vynaložené členskými štátmi na implementáciu programu.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Členské štáty vykonajú prieskumy moru hydiny u hydiny a voľne žijúcich vtákov v súlade s programami uvedenými v prílohe I a schválenými na obdobie, ako je špecifikované.
2. Finančný príspevok spoločenstva k nákladom na odobratie vzoriek a ich analýzu bude udelený každému členskému štátu až do maximálnej výšky stanovenej v prílohe I.
Tento príspevok bude udelený za predpokladu, že členský štát:
a)
prijme zákony, nariadenia a administratívne opatrenia nevyhnutné na implementáciu jeho programu;
b)
predloží Komisii a referenčnému laboratóriu spoločenstva pre mor hydiny najneskôr do 15. marca 2005 záverečnú správu o technickom prevedení programu a dosiahnutých výsledkoch podľa vzorov správ uvedených v prílohách II, III, IV a V, doloženú overiteľnými dokladmi o nákladoch vynaložených počas obdobia, na ktoré bol program schválený;
c)
implementuje program efektívne; príslušný orgán predovšetkým zabezpečí, aby príslušné vzorky boli odobraté v hydinárskych chovoch alebo jatkách.
Článok 2
Toto rozhodnutie je adresované Rakúsku, Belgicku, Cypru, Dánsku, Fínsku, Francúzsku, Nemecku, Írsku, Taliansku, Luxemburgsku, Švédsku, Španielsku, Portugalsku a Spojenému kráľovstvu.
V Bruseli 27. júla 2004.